1999-re leszerződött a Formula–1-es világbajnokságon akkor debütáló BAR-istállóhoz. Csapattársa az 1997-es világbajnok Jacques Villeneuve volt. A szezonnyitó ausztrál nagydíjon váltóhiba miatt nem ért célba. A brazil nagydíj szombati szabadedzésén komoly balesetet szenvedett. Sérülései miatt nem indulhatott a versenyen, és ki kellett hagynia további három futamot is. A kanadai nagydíjon tért vissza, ahol már a futam második körében kicsúszott. A szezon hátralevő részén csapattársához hasonlóan nem tudott pontot szerezni, legjobb eredményét az európai nagydíjon érte el, ahol nyolcadikként ért célba. A 2000-es szezonra is maradt a BAR csapatánál. Már a szezonnyitón megszerezte első pontját egy hatodik helyezéssel, majd ezt a teljesítményét megismételte az olasz, valamint az amerikai versenyen is. Három pontjával végül tizennegyedikként zárta az összetett értékelést.